Turnus
Turnus, i romersk mytologi en konge, som Æneas besejrede ved sin ankomst til Italien. Sagnene om Turnus, der går tilbage til Cato d.æ. og blev udbygget af Vergil, modstiller helten pius Aeneas 'den pligttro Æneas' med perfidus Turnus 'den upålidelige Turnus'. Han var forlovet med kong Latinus' datter Lavinia, men Æneas dræbte ham i tvekamp, ægtede kongedatteren og lagde dermed den første grund til det senere Rom.